Nikolay Stasyuk. Nikolay Nikolayevich Stasyuk (1956-yil 11-dekabr, Yekaterinovskaya, Krasnodar oʻlkasi, SSSR) — sovet, oʻzbek va rus futbolchisi, darvozabon hamda rossiyalik murabbiy. Futbolchilik faoliyati. 1979-yilda Oktabrskiy qishlogʻining „Kolos“ jamoasi safida oʻynagan. 1980-yildan 1981-yilgacha „Mashuk“ (Pyatigorsk) jamoasi sharafini himoya qilgan. SSSR Ikkinchi ligasining 2-mavsumida 25 ta oʻyinda maydonga tushgan. 1983-1992-yillar davomida Fargʻonaning „Neftchi“ jamoasi safida toʻp surgan. „Neftchi“ tarkibida SSSR chempionati ikkinchi va birinchi ligasida 269 ta, shuningdek, Oʻzbekiston oliy ligasida 24 ta oʻyinda maydonga tushib, 7 ta gol oʻtkazib yuborgan. Fargʻonaliklar tarkibida 1983, 1987, 1988, 1989 va 1990-yilgi mavsumlarida 5 marta SSSR ikkinchi ligasi zonasi gʻolibligini qoʻlga kiritgan. 1992-yilgi mavsumda ham 1 marta Oʻzbekiston chempioni boʻlgan. 1993-yilda oʻzbek klublarini tark etib, Krasnodarning „Kolos“ jamoasi safiga oʻtgan. 1993-yilgi mavsumda Rossiya Birinchi ligasining 25 oʻyinida maydonga tushib 30 ta gol oʻtkazib yuboradi. 1994 va 1996-yillarda havaskor jamoalar safida oʻynagan. Pavlovskaya qishlogʻining „Kolos“ jamoasi darvozasini himoya qilgan. Jamoa safida 7 ta uchrashuvda maydonga tushib, 10 ta gol oʻtkazib yuborgan. Shundan soʻng Troitskiy qishlogʻining „Rassvet“ klubi tarkibiga qoʻshilib, 18 ta uchrashuvda maydonga tushgan va 16 ta gol oʻtkazib yuborgan. Murabbiylik faoliyati. Nikolay Stasyuk futbolchilik faoliyatini yakunlaganidan soʻng, murabbiylik bilan shugʻullana boshlagan. Stasyuk dastlab 2000-yilda Poltavskayaning „Dinamo“ klubini boshqargan. Oradan ikki yil oʻtib, 2002-yilda Korenovskning „Rus“ jamoasiga murabbiy etib tayinlangan. 2004-yilda Novorossiyskning „Chernomorets“ va 2006-yilda Sochining „Sochi-04“ klublarida murabbiy boʻlib ishlagan. Slavyansk-na-Kubanning „Slavyanskiy“ jamoasini 2011-2013-yillarda boshqargan. 2013-2015-yillarda Krimskning „Vityaze“ klubida murabbiylik faoliyatini davom ettirgan. Yutuqlari. Oʻzbekiston chempioni: 1992-yil. SSSR Ikkinchi ligasi zona gʻolibi: 1983, 1987, 1988, 1989, 1990-yillar.